РЕГЛАМЕНТ (ЕС) № 97/2014 НА КОМИСИЯТА
от 3 февруари 2014 година
за изменение на приложение III към Регламент (ЕО) № 110/2008 на Европейския парламент и на Съвета относно определението, описанието, представянето, етикетирането и защитата на географските указания на спиртните напитки
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 110/2008 на Европейския парламент и на Съвета от 15 януари 2008 г. относно определението, описанието, представянето, етикетирането и защитата на географските указания на спиртните напитки и за отмяна на Регламент (ЕИО) № 1576/89 на Съвета (1), и по-специално член 17, параграф 8 от него,
като има предвид, че:
(1)
Asociación Nacional de Fabricantes de Alcoholes y Licores, гватемалски орган, създаден в съответствие със законодателството на Гватемала, подаде заявление за регистрация на „Ron de Guatemala“ като географско указание в приложение III към Регламент (ЕО) № 110/2008 в съответствие с процедурата, предвидена в член 17, параграф 1 от същия регламент. „Ron de Guatemala“ е ром, който традиционно се произвежда в Гватемала.
(2)
Съгласно член 17, параграф 6 от Регламент (ЕО) № 110/2008 основните спецификации от техническото досие на „Ron de Guatemala“ бяха публикувани в Официален вестник на Европейския съюз (2) за целите на процедурата по възражение.
(3)
В съответствие с член 17, параграф 7 от Регламент (ЕО) № 110/2008 Франция и няколко френски производители на ром представиха възражения относно регистрацията на „Ron de Guatemala“ като географско указание, като изтъкнаха, че спецификациите на продукта и определението за ром съгласно законодателството на Гватемала, които са посочени в техническото досие, не са в съответствие с определението за ром в категория 1 от приложение II към посочения регламент и с останалите изисквания на същия регламент, главно по отношение на забраната при производството на ром да се използват ароматизанти, оцветители и подсладители; правилата за суровините, които се използват; качеството на водата, която се добавя; както и означаването на отлежаването в описанието, представянето или етикетирането на продукта.
(4)
Заявлението за регистрация на „Ron de Guatemala“ включва подробно описание на продукта, което е в съответствие с определението за ром в категория 1 от приложение II към Регламент (ЕО) № 110/2008 и останалите изисквания на посочения регламент. Описанието показва, че правилата по отношение на производството, които се прилагат за „Ron de Guatemala“, са по-строги от тези, които се прилагат за рома със стандартно качество, произвеждан в тази държава.
(5)
Заявлението за регистрация на „Ron de Guatemala“ като географско указание отговаря на условията, определени в член 17 от Регламент (ЕО) № 110/2008. Комисията счита, че според спецификациите в техническото досие продуктът отговаря на съответните изисквания на законодателството на Съюза.
(6)
Предвид гореизложеното Комисията стигна до заключението, че съображенията, представени във възраженията срещу регистрацията на „Ron de Guatemala“ като географско указание в приложение III към Регламент (ЕО) № 110/2008, във връзка с несъответствието с условията, предвидени в посочения регламент, не са обосновани.
(7)
Наименованието „Ron de Guatemala“ следва да бъде регистрирано като географско указание в приложение III към Регламент (ЕО) № 110/2008.
(8)
Поради това Регламент (ЕО) № 110/2008 следва да бъде съответно изменен.
(9)
Мерките, предвидени в настоящия регламент, са в съответствие със становището на Комитета по спиртни напитки,
ПРИЕ НАСТОЯЩИЯ РЕГЛАМЕНТ:
Член 1
В приложение III към Регламент (ЕО) № 110/2008 в продуктова категория 1 „Ром“ се добавя следното:
„Ron de Guatemala
Гватемала“
Член 2
Настоящият регламент влиза в сила на третия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 3 февруари 2014 година.